Situasie weer kalm in Sabie ná betogings‘n Vragmotor wat deur betogers aan die brand gesteek is. Foto: Verskaf Sers. Gerald Sedibe, woordvoerder van die polisie, het gesê die situasie was Donderdag en Vrydagoggend kalm na die betogings vroeër die week, maar die polisie is steeds in die gebied om die situasie te monitor. Volgens Sedibe het betogers vroeër paaie met brandende bande en klippe versper en ŉ vragmotor, wat vanaf Graskop na Botswana onderweg was en nog ŉ voertuig is aan die brand gesteek. Inwoners het ook bome afgesaag om die pad tussen Lydenburg en Sabie mee te versper. Die polisie se openbare orde eenheid is ontbied en moes Woensdag rubberkoeëls afvuur om betogers uitmekaar te jaag. “Aanklagte van openbare geweld en opsetlike saakbeskadiging is aanhangig gemaak, maar niemand is nog in hegtenis geneem nie,” het Sedibe gesê. Die inwoners betoog glo oor ŉ tekort aan behuising en onvoldoende kragverskaffing in die Thaba Chweu munisipale gebied. Intussen het die organiseerders van die Ashburton Sabie Classic-bergfietswedren in ŉ verklaring bevestig die wedren sal hierdie naweek voortgaan, nadat die polisie en munisipale verteenwoordigers Woensdagaand met die betogers vergader het.